
Szabadság vagy szabályok? Fiatalok a gyűlöletbeszéd határán a Metaverzumban

Kulcsszavak: Gyűlöletbeszéd, Meta, szabályozás, panaszkezelés
Az emberek nap, mint nap több millió tartalmat tesznek közzé az interneten, mégis kevesen vannak tisztában a közzététel korlátaival. A fiatal felhasználók sokkal tudatosabban használják az internet nyújtotta lehetőségeket, mint az idősebb korosztályba tartozók. Ennek ellenére a gyűlöletbeszéd az online térben a polarizáció hatására egyre elterjedtebb. A közösségi média platformok valóban a gyűlöletbeszéd melegágyává váltak? Vajon mennyire tudatos a mai magyar fiatalság a közösségi média oldalakon? Mennyire ismerik a Meta által kezelt platformok szabályait a fiatal felhasználók és mennyire tudatosan használják ezen tudást a mindennapjaikban? Többek között ezekre a kérdésekre keressük a választ kutatásunkban, amelynek fókusza a gyűlöletbeszéd.
Dolgozatunkban különbséget teszünk a gyűlöletbeszéd és a véleménynyilvánításhoz való jog között, valamint elemezzük az ezekre vonatkozó nemzetközi és magyar szabályokat, alkotmánybírósági gyakorlatot. Emellett kitérünk a Meta által kezelt közösségi média platformok szabályozására, az általuk alkalmazott belső és külső panaszkezelési utakra, amely keretében rávilágítunk a szabályozás gyengeségeire, hiányosságaira. Végül egy több, mint háromszáz mintából álló primer kutatás – amely a 14 és 34 év közötti személyek felhasználói tudatosságát méri a közösségi médiában megjelenő gyűlöletbeszéd felismerése és szankcionálása kapcsán – eredményeiből vonunk konklúziót és fogalmazunk meg javaslatokat.
A kutatás eredményeképpen megállapítható, hogy a vizsgált korosztályba tartozó magyar fiatalok többsége felismeri a közösségi médiában megjelenő gyűlöletbeszédet, ugyanakkor ennek oka nem a szabályozás ismeretében keresendő. Megállapítható továbbá, hogy a Meta által meghatározott panaszkezelési utak nem megfelelően szabályozottak tekintettel arra, hogy átláthatatlanok és nem biztosítanak kellő jogvédelmet a felhasználóknak. Ezen – és más, a dolgozatban kifejtett – tudásbeli és szabályozási hiányosságok orvoslására fogalmaztunk meg javaslatokat mind a Meta részére, mind pedig az állam részére. 



